PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	        Bucureşti,  17 martie 2005

         Nr.  P.L.X- 730


    RAPORT

asupra proiectului de Lege privind organizarea şi funcţionarea institutelor de teorie politică şi educaţie democrată
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond,  cu proiectul de Lege privind organizarea şi funcţionarea institutelor de teorie politică şi educaţie democrată, trimis cu adresa nr. P.L.X-730, din 28 decembrie 2004, înregistrat sub nr. 31/1100 din  28 decembrie 2004. 
Comisia pentru învăţământ, ştiinţă, tineret şi sport a avizat favorabil iniţiativa legislativă, sub condiţia eliminării articolului 6, conform avizului nr. 29/9/9.02.2005.
Consiliul Legislativ a avizat favorabil propunerea legislativă, conform avizului nr. 1117/02.07.2004.

Guvernul, prin Punctul de vedere cu nr. 5142/DRP din 26.07.2004, formulează o serie de observaţii şi propuneri, precizând că nu susţine adoptarea propunerii legislative în forma prezentată.

Întrucât proiectul de lege are unele implicaţii asupra bugetului de stat, Comisia a considerat necesar să solicite noului guvern, constituit în urma alegerilor din noiembrie 2004, punctul său de vedere. 

Prin adresa nr. 690/DRP din 01.03.2005 Guvernul României precizează că nu are un alt punct de vedere, fată de cel anterior.

Proiectul de lege face parte din categoria legilor ordinare potrivit art. 73 din Constituţia republicată.
La dezbaterea proiectului de lege au participat, în conformitate cu prevederile art. 51 şi 52 din Regulamentul Camerei Deputaţilor, domnul deputat Adrian Severin, în calitate de iniţiator, domnul Dumitru Miron, secretar de stat la Ministerul Educaţiei şi Cercetării şi doamna Petrescu Roxana consilier în Ministerul Finanţelor. 
La lucrările comisiei, din totalul de 22 membri ai comisiei, au fost prezenţi  în momentele votului pe articole şi votului final,majoritatea deputaţilor.
Raportul comisiei a fost adoptat cu  8 voturi pentru şi 4 împotrivă.

Senatul consideră adoptată propunerea legislativă în forma iniţială, în condiţiile articolului 75 alineatul (2) teza a III-a. 

Potrivit prevederilor art. 75 din Constituţia României, republicată, şi ale art. 86 alin. (3), pct. 1. din Regulamentul Camerei Deputaţilor, Camera Deputaţilor este Cameră decizională în cazul acestei iniţiative legislative. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat proiectul de lege în şedinţele din 26 ianuarie, 2,8,15,22 februarie, 2,8, martie 2005, finalizând dezbaterile în şedinţa din 17 martie 2005.
Proiectul de lege supus dezbaterii are ca obiect de reglementare acordarea dreptului partidelor politice de a înfiinţa “institute de teorie politică şi educaţie democrată”, cu personalitate juridică, autonome faţă de partidele politice şi beneficiind, în condiţiile prevăzute în prezentul proiect de lege, de statutul de fundaţii de interes public.

Analizând proiectul de lege, membrii comisiei au dezbătut fiecare articol, formulând amendamente şi propuneri de îmbunătăţire.
În cadrul votului final asupra întregului proiect de lege, s-a apreciat că acesta nu poate fi acceptat întrucât, pe de o parte, cele mai multe prevederi au fost eliminate, rămânând fără sens datorită amendamentelor admise,  iar pentru articolele care nu au fost eliminate  există cadrul legislativ ce permite înfiinţarea unor  asemenea instituţii.
În urma dezbaterii, membrii comisiei au hotărât să propună plenului Camerei Deputaţilor respingerea proiectului de Lege privind organizarea şi funcţionarea institutelor de teorie politică şi educaţie democrată.
PREŞEDINTE,                                                    SECRETAR ,                                                                      

 Sergiu ANDON                                         Cristian DUMITRESCU
Consilier

